b'\n_START_ARTICLE_\nMeprobamaatti\n_START_SECTION_\nHistoria\n_START_PARAGRAPH_\nMeprobamaatti oli er\xc3\xa4s kaikkein ensimm\xc3\xa4isi\xc3\xa4 trankvilloivia atarakteja koko maailmassa: sill\xc3\xa4 todettiin merkitt\xc3\xa4v\xc3\xa4\xc3\xa4 anksiolyyttist\xc3\xa4 hoitovaikutusta. Lis\xc3\xa4ksi sill\xc3\xa4 on my\xc3\xb6s relaksoiva eli spasmolyyttinen teho eli se laukaisee lihaksiston spasmeja ja kramppeja._NEWLINE_Meprobamaatin kehitysty\xc3\xb6 aloitettiin 1940-luvun loppuvuosina. Se keksittiin lopputuloksena toisen anksiolyyttiesti vaikuttavan l\xc3\xa4\xc3\xa4kkeen tutkimusty\xc3\xb6st\xc3\xa4. Tuo l\xc3\xa4\xc3\xa4keaine oli nimelt\xc3\xa4\xc3\xa4n mefenesiini. Merkitt\xc3\xa4vin henkil\xc3\xb6 meprobamaatin kehittelyss\xc3\xa4 oli saksanjuutalainen Frank Berger. H\xc3\xa4n oli saanut koulutuksensa Prahassa. Berger toimi sodanaikaisesti bakteriologina Englannissa. Bergerin pitk\xc3\xa4j\xc3\xa4nnitteinen ty\xc3\xb6skentely tuotti tulosta ja Carter-yhti\xc3\xb6n kemistin, Bernie Ludwigin onnistui syntetisoida meprobamaatti._NEWLINE_Suomessa on meprobamaatti ollut markkinoilla n\xc3\xa4ill\xc3\xa4 tuotenimill\xc3\xa4: Miltown, Equanil, Nervonus sek\xc3\xa4 Stresso. My\xc3\xb6s kiniini\xc3\xa4 sis\xc3\xa4lt\xc3\xa4v\xc3\xa4\xc3\xa4 yhdistelm\xc3\xa4valmistetta nimell\xc3\xa4 Crampiton on ollut markkinoilla, joka sis\xc3\xa4lsi 150\xc2\xa0mg meprobamaattia/tabletti. 1960-luvulla myynniss\xc3\xa4 olleet tuotteet sis\xc3\xa4lsiv\xc3\xa4t meprobamaattia 400\xc2\xa0mg tablettia kohden.\n_START_SECTION_\nK\xc3\xa4ytt\xc3\xb6\n_START_PARAGRAPH_\nMeprobamaattia on k\xc3\xa4ytetty siihen aikaan hysteriaksi ja neurooseiksi kuvailtujen tilojen hoidon ohella my\xc3\xb6s tensio-tyyppiseen p\xc3\xa4\xc3\xa4ns\xc3\xa4rkyyn ja alkoholismiin liittyv\xc3\xa4n rauhattomuuden hoidossa. L\xc3\xa4\xc3\xa4kett\xc3\xa4 on k\xc3\xa4ytetty my\xc3\xb6s unettomuuden hoitoon. Pyrittiin saamaan aikaan l\xc3\xa4\xc3\xa4keaine, joka ei v\xc3\xa4sytt\xc3\xa4isi sanottavasti ja soveltuisi my\xc3\xb6s p\xc3\xa4iv\xc3\xa4k\xc3\xa4ytt\xc3\xb6\xc3\xb6n. T\xc3\xa4ss\xc3\xa4 yrityksess\xc3\xa4 jokseenkin kuitenkin ep\xc3\xa4onnistuttiin. Ensimm\xc3\xa4inen "toimiva" p\xc3\xa4iv\xc3\xa4sedatiivi oli bentsodiatsepiini medatsepaami kauppanimilt\xc3\xa4\xc3\xa4n Nobrium ja Vegatar. J\xc3\xa4lkimm\xc3\xa4isen suomalainen valmistaja oli nykyinen Orion-Pharma._NEWLINE_Meprobamaatilla ei todettu sittemmin selvi\xc3\xa4 etuja barbituraatteihin n\xc3\xa4hden. Sen aiheuttamaa l\xc3\xa4\xc3\xa4keaineriippuvuutta pidettiin todella vakavana ongelmana ja verrattiin jopa barbituraattiriippuvuuteen. Vieroitusoireina ilmeni tuskaisuutta, levottomuutta, jopa vaikeata kouristelua niiss\xc3\xa4 tapauksissa, joissa s\xc3\xa4\xc3\xa4nn\xc3\xb6llinen l\xc3\xa4\xc3\xa4kkeenotto oli j\xc3\xa4\xc3\xa4nyt pois \xc3\xa4killisesti. Tilannetta voi pit\xc3\xa4\xc3\xa4 tietyss\xc3\xa4 mieless\xc3\xa4 paradoksina, koska meprobamaatin yhteisvaikutusprofiili, terapeuttinen leveys ja suorituskyvyn olematon lasku pienill\xc3\xa4 annoksilla ovat teoriassa etuja barbituraatteihin verrattuna.\n_START_SECTION_\nMeprobamaattia sis\xc3\xa4lt\xc3\xa4neet yhdistelm\xc3\xa4valmisteet\n_START_PARAGRAPH_\nMeprobamaattia oli my\xc3\xb6s useissa yhdistelm\xc3\xa4valmisteissa. N\xc3\xa4iden l\xc3\xa4\xc3\xa4kkeiden muina ainesosina esiintyi barbituurihapon johdos. Valmisteita ei en\xc3\xa4\xc3\xa4 liene k\xc3\xa4ytetty pitkiin aikoihin. Mainittujen l\xc3\xa4\xc3\xa4kkeiden sedatiivinen vaikutus on voinut olla merkitt\xc3\xa4v\xc3\xa4sti potentoitunut, koska niiss\xc3\xa4 oli samansuuntaisesti eli sedatoivasti vaikuttaneita ainesosia. Kauppanimi\xc3\xa4 ovat olleet: Meprotal, Pentomat sek\xc3\xa4 Proponal. N\xc3\xa4ist\xc3\xa4 Meprotal sis\xc3\xa4lsi pentymaalia ja Proponal heksemaalia, n\xc3\xa4ist\xc3\xa4 kummatkin ovat barbituraatteja. My\xc3\xb6s Pentomat sis\xc3\xa4lsi barbituraattia, toisena vaikuttavana l\xc3\xa4\xc3\xa4keaineena.\n_START_SECTION_\nMeprobamaattia sis\xc3\xa4lt\xc3\xa4nyt apteekin reseptit\xc3\xb6n valmiste\n_START_PARAGRAPH_\nViel\xc3\xa4 80-luvun alkuvuosiin saakka apteekista saattoi saada niin kutsuttuna k\xc3\xa4sikauppal\xc3\xa4\xc3\xa4kkeen\xc3\xa4 kolmen tabletin pakkauksen meprobamaattia sis\xc3\xa4lt\xc3\xa4nytt\xc3\xa4 Lepo -nimist\xc3\xa4 valmistetta.\n_START_SECTION_\nSivuvaikutukset\n_START_PARAGRAPH_\nMebrobamaatin sivuvaikutuksina ovat olleet v\xc3\xa4symys hyvin yleisen\xc3\xa4 etenkin l\xc3\xa4\xc3\xa4kehoidon alkuvaiheissa sek\xc3\xa4 allergiset reaktiot joillakin henkil\xc3\xb6ill\xc3\xa4. Allergisina oireina voivat olla ihottuma, kuumeilu, ripulointi sek\xc3\xa4 turvotus. Kahta j\xc3\xa4lkimm\xc3\xa4ist\xc3\xa4 oiretta on saattanut ilmet\xc3\xa4 my\xc3\xb6s vailla kahta ensimm\xc3\xa4ist\xc3\xa4. Meprobamaatti aiheutti joillekin, ehk\xc3\xa4 jopa monille sit\xc3\xa4 k\xc3\xa4ytt\xc3\xa4neist\xc3\xa4 potilaista vaikeitakin vieroitusoireita eli abstinenssioireita.\n_START_SECTION_\nYhteisvaikutukset\n_START_PARAGRAPH_\nMebromaatilla tunnetaan yhteisvaikutuksia lukuisten eri l\xc3\xa4\xc3\xa4keaineiden kesken, etup\xc3\xa4\xc3\xa4ss\xc3\xa4 PKV-l\xc3\xa4\xc3\xa4kkeiden. Samanaikaisesti otettuna alkoholi voimistaa meprobamaatin vaikutusta. Meprobamaatti vahvistaa barbituraatin vaikutusta. Veren hyytymist\xc3\xa4 est\xc3\xa4v\xc3\xa4n antikoagulanttil\xc3\xa4\xc3\xa4kkeen vaikutus heikentyy samanaikaisesti k\xc3\xa4ytetyn meprobamaatin johdosta.\n_START_SECTION_\nYliannostus\n_START_PARAGRAPH_\nHengenvaarallisen yliannostuksen rajana on pidetty 10\xc2\xa0g eli 10\xc2\xa0000\xc2\xa0mg. Suurimittainen meprobamaatin yliannostus aiheuttaa syvi\xc3\xa4 kouristeluja, sek\xc3\xa4 lamaa hengityst\xc3\xa4 ja verenkiertoa. T\xc3\xa4ll\xc3\xb6in potilas kuuluu tehostetun sairaalahoidon piiriin. Kuitenkin on kuvailtu tapauksia, joissa potilas on selviytynyt jopa 60 g annoksesta.'